Idcirco elemosynæ fidelium litteris adnotantur, ut hi qui post futuri sunt, legendo quod non viderunt, agnoscant, et si hinc aliqua forte calumpnia pravorum hominum orta fuerit, auctoritate priorum resistere valeant. Notificandum ergo posteris censemus, quod Ascherius quidam Miles Montis-Salionis, ad obitum veniens dedit Deo, et sancto Petro Besuensi, in terra, quæ Craias dicitur, mansum quoddam ita libere ut ipse habebat, cum hominibus scilicet et pratis, cæterisque appendiciis suis, duos eciam fratres, villæ Albiniaci incolas, Albricum, Stephanum, neptemque eorum Avilinam. Testes hujus elemosynæ sunt Gerardus Abbas, Guilencius Prior, Rodulfus Sacrista, Heinricus, Garnerius Præcentor, et Gunterius. De Militibus, Hugo et Oddo fratres prædicti Ascherii, Paganus de Buiris, aliique quam plurimi.